বারুইপুর কাণ্ডে শুভেন্দুর পদক্ষেপের প্রশংসা অরূপের, বললেন ‘মুখ্যমন্ত্রী ভালো কাজ করছেন’

কলকাতা: বারুইপুরের (Baruipur Case) নাবালিকা হত্যা ও ধর্ষণের অভিযোগ ঘিরে রাজ্যজুড়ে তীব্র আলোচনার মধ্যেই মুখ্যমন্ত্রী শুভেন্দু অধিকারীর (Suvendu Adhikari) পদক্ষেপের প্রশংসা করলেন প্রাক্তন মন্ত্রী অরূপ বিশ্বাস (Aroop Biswas)। তাঁর মন্তব্য ঘিরে রাজনৈতিক মহলে নতুন করে চর্চা শুরু হয়েছে।

মঙ্গলবার বিধাননগর দক্ষিণ থানায় একটি মামলার তদন্তের সূত্রে হাজির হয়েছিলেন অরূপ। প্রায় তিন ঘণ্টা জিজ্ঞাসাবাদের পর বেরিয়ে সাংবাদিকদের মুখোমুখি হয়ে তিনি বারুইপুরের ঘটনা নিয়ে প্রতিক্রিয়া জানান। অরূপ বলেন, তিনি সবসময় ‘সাদাকে সাদা এবং কালোকে কালো’ বলেছেন। কোনও রাজনৈতিক অবস্থানের ঊর্ধ্বে উঠে যে কাজ ভালো, তার প্রশংসা করা উচিত বলেও মন্তব্য করেন তিনি।

আরও পড়ুন: বোলপুরে তৃণমূলের জেলা কার্যালয়ে তালা বিজেপি যুব মোর্চার

বারুইপুরের ঘটনায় রাজ্য সরকারের দ্রুত পদক্ষেপের প্রশংসা করে অরূপ বলেন, “সরকার প্রথম মুহূর্ত থেকেই সক্রিয় হয়েছে।” তাঁর দাবি, অভিযুক্তদের বিরুদ্ধে কঠোর ব্যবস্থা নেওয়ার উদ্যোগকে স্বাগত জানানো উচিত। একই সঙ্গে তিনি ঘটনার সঙ্গে যুক্ত অপরাধীদের দৃষ্টান্তমূলক শাস্তির দাবি জানান।

বারুইপুরের নাবালিকা হত্যা ও ধর্ষণের অভিযোগের ঘটনায় ইতিমধ্যেই কয়েকজনকে গ্রেপ্তার করা হয়েছে। অভিযুক্তদের বিরুদ্ধে গণধর্ষণ, খুন, অপহরণ-সহ একাধিক ধারায় মামলা দায়ের হয়েছে বলে জানা গিয়েছে। ঘটনার তদন্তে বিশেষ তদন্তকারী দল (SIT) গঠন করেছে রাজ্য সরকার। পুলিশ প্রশাসনের শীর্ষ আধিকারিকরাও ঘটনাস্থল পরিদর্শন করেছেন।

এর আগে ঘটনার পর মুখ্যমন্ত্রী শুভেন্দু অধিকারী কঠোর শাস্তির বার্তা দিয়েছিলেন এবং দ্রুত তদন্তের নির্দেশ দিয়েছিলেন। মঙ্গলবার তিনি বারুইপুরে গিয়ে পরিস্থিতি খতিয়ে দেখেন।

অরূপ বিশ্বাসের এই মন্তব্য রাজনৈতিকভাবে তাৎপর্যপূর্ণ বলে মনে করছে ওয়াকিবহাল মহল। কারণ, রাজ্যের বিরোধী রাজনীতিতে শুভেন্দু অধিকারী ও তৃণমূলের মধ্যে তীব্র সংঘাত থাকলেও, একটি অপরাধের ঘটনায় সরকারের পদক্ষেপের প্রশংসা করেছেন অরূপ। তাঁর এই মন্তব্য ঘিরে রাজনৈতিক মহলে নতুন আলোচনার সূত্রপাত হয়েছে।